LV Eiropas Savienības Oficiālais Vēstnesis C 108/18

Pieteikuma publikācija saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 50. panta 2. punkta a) apakšpunktu

(2016/C 108/08)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

ISTARSKO EKSTRA DJEVIČANSKO MASLINOVO ULJE

ES Nr.: HR-PDO-0005-01358 – 30.7.2015.

ACVN ( X ) AĢIN ( )

1. Nosaukums vai nosaukumi

Istarsko ekstra djevičansko maslinovo ulje

2. Dalībvalsts vai trešā valsts

Horvātija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļas un tauki (sviests, margarīns, eļļa u. c.).

3.2. Apraksts par produktu, uz kuru attiecas 1. punktā minētais nosaukums

Istarsko ekstra djevičansko maslinovo ulje ir neapstrādāta augstākā labuma olīveļļa, ko iegūst tieši no olīvkoka (Olea europaea L.) augļiem tikai ar mehāniskiem paņēmieniem.

Tirgū laistam produktam jābūt šādām fizikāli ķīmiskām un organoleptiskām īpašībām:

— brīvo taukskābju saturs, ko izsaka kā oleīnskābes saturu: ≤ 0,4 %,

— peroksīda skaitlis: ≤ 6 mmol O2/kg,

— K232: ≤ 2,25,

— K270: ≤ 0,20,

— Delta-K: ≤ 0,01,

— aromāts: vidēji līdz ļoti izteikts svaigu olīvu, augļu, dārzeņu vai citu zaļo augu daļu, piemēram, zaļu lapu, zaļas zāles utt., aromāts (augļainuma mediāna uz nepārtrauktas lineāras skalas > 3,0),

— garša: garšo pēc veselīgām un svaigām olīvām, un rūgtuma un asuma vērtības ir šādas:

— rūgtums: viegli, vidēji vai ļoti izteikts (mediāna uz nepārtrauktas lineāras skalas ≥ 2,0),

— asums: viegli, vidēji vai ļoti izteikts (mediāna uz nepārtrauktas lineāras skalas ≥ 2,0).

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Istarsko ekstra djevičansko maslinovo ulje ražošanā var izmantot šādas olīvu šķirnes: “Istarska belica”, “Buža”, “Karbonaca”, “Črnica”, “Žižolera”, “Rošinjola”, “Puntoža”, “Leccino”, “Frantoio”, “Moraiolo”, “Pendolino” un “Picholine”. Atsevišķā Istarsko ekstra djevičansko maslinovo ulje daudzumā vismaz 80 % eļļas jābūt iegūtiem no vienas vai vairāku iepriekš minēto šķirņu olīvām.

Istarsko ekstra djevičansko maslinovo ulje ražošanā var izmantot arī citu šķirņu olīvas, bet to procentuālā daļa nedrīkst pārsniegt 20 %.

Vienšķirnes eļļās vismaz 80 % eļļas jābūt iegūtiem no vienas šķirnes olīvām.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi Istarsko ekstra djevičansko maslinovo ulje ražošanas procesa posmi, sākot no olīvu audzēšanas, līdz to pārstrādei, jāīsteno 4. punktā norādītajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai saglabātu eļļas īpašības un kvalitāti, tā jāiepako 4. punktā noteiktajā ģeogrāfiskajā apgabalā. Ja eļļu iepako ražošanas apgabalā, sarūk produkta kvalitātes samazināšanās risks, ko rada transportēšana un vairākkārtēja pārliešana, kuru laikā eļļu var ietekmēt temperatūras maiņas, atmosfēras skābeklis un gaisma. Turklāt, ja iepakošana ir atļauta tikai ražošanas apgabalā, attiecīgās pārbaudes iestādes var veikt atbilstības pārbaudes, klātesot ieinteresētajiem ražotājiem, kas parasti eļļu iepilda pudelēs paši. Atbilstības sertifikāts un tiesības izmantot cilmes vietas nosaukumu šiem ražotājiem ir ļoti svarīgi, jo tie palielina pircēju uzticību, rada konkurences priekšrocības un galu galā palielina peļņu.

Ja eļļu iepako ražošanas apgabalā, tiek būtiski atvieglota tās izsekojamība un kvalitātes kontrole, ko būtu grūti veikt ārpus ražošanas apgabala.

3.6. Ar reģistrēto nosaukumu apzīmētā produkta marķēšanas īpašie noteikumi

Produkta nosaukumam Istarsko ekstra djevičansko maslinovo ulje jābūt skaidri atšķiramam no citiem uzrakstiem pēc burtu izmēra, veida un krāsas (burtraksta). Ražotāja nosaukuma izmērs nedrīkst būt lielāks par 70 % no cilmes vietas nosaukuma izmēra.

Lauku saimniecību vai ģimenes saimniecību nosaukumus (stancija, dsk. stancije) utt., to konkrēto atrašanās vietu, toponīmus vai to, ka eļļa iepildīta pudelēs ražošanas apgabalā esošā saimniecībā vai saimniecību apvienībā, var norādīt tikai tad, ja produkts ražots tikai un vienīgi no olīvām, kas ievāktas attiecīgās lauku saimniecībās olīvu audzēs, t. i., olīvu audzēs, kas atrodas etiķetē norādītajā vietā.

Kopā ar nosaukumu Istarsko ekstra djevičansko maslinovo ulje drīkst minēt tikai tos nosacījumus, kas norādīti produkta specifikācijā. Etiķetē var būt precīzas un dokumentētas norādes, kas informē par īpašām procedūrām, kuras īsteno atsevišķi ražotāji, piemēram, “vienšķirnes”, “novāktas ar rokām” utt.

Uz etiķetes jānorāda arī ražas novākšanas gads.

Uz katra iepakojuma, ko laiž tirgū, jābūt uzlīmētam marķējumam, uz kura attēlots kopīgais simbols un unikāls iepakojuma numurs, kas garantē, produkta izsekojamību un atbilstību produkta specifikācijai.

Visiem cilmes vietas nosaukuma lietotājiem, kas laiž produktu tirgū saskaņā ar tā specifikāciju, ir tiesības izmantot minēto marķējumu ar vienādiem noteikumiem.

Kopīgais simbols ir attēlots turpmāk tekstā.

Kopīgo simbolu veido vertikāla elipse, gar kuras ārmalu izvietots uzraksts Istarsko ekstra djevičansko maslinovo ulje. Simbola iekšpusē attēlota Istras pussala, kurā iezīmētas ražošanas apgabala kontūras. No pussalas dienvidu gala pil stilizēta eļļas lāse.

4. Ģeogrāfiskā apgabala īsa definīcija

Istarsko ekstra djevičansko maslinovo ulje var ražot tikai Istras županijas administratīvajā teritorijā un daļā Piejūras-Kalnu županijas. Istarsko ekstra djevičansko maslinovo ulje var ražot šādu Istras županijas pilsētu un rajonu teritorijā: Buje, Buzet, Labin, Novigrad, Pazin, Poreč, Pula, Rovinj, Umag, Vodnjan, Bale, Barban, Brtonigla, Cerovlje, Fažana, Funtana, Gračišće, Grožnjan, Kanfanar, Karojba, Kaštelir-Labinci, Kršan, Lanišće, Ližnjan, Lupoglav, Marčana, Medulin, Motovun, Oprtalj, Pićan, Raša, Sveta Nedjelja, Sveti Lovreč, Sveti Petar u Šumi, Svetvinčenat, Tar-Vabriga, Tinjan, Višnjan, Vižinada, Vrsar un Žminj. Istarsko ekstra djevičansko maslinovo ulje var ražot šādu Piejūras-Kalnu županijas pilsētu un rajonu teritorijā: Mošćenička Draga, Lovran, Opatija, Matulji un Kastav.

5. Saikne ar ģeogrāfisko apgabalu

Ģeogrāfiskā apgabala specifika

Istras pussalu pēc ģeoloģiskām, topogrāfiskām un zināmā mērā arī klimata īpatnībām var iedalīt trīs atsevišķās daļās: nelielā, kalnainā malā ziemeļos un ziemeļaustrumos, kalnainā centrālajā daļā ar fliša nogulām un kaļķakmens plakankalnē gar dienvidu un rietumu krastu. Olīvu audzēšanas ziņā nozīmīgākā ir dienvidu, rietumu un centrālā daļa, kur valda Vidusjūras klimats. Lai gan Istras pussala atrodas olīvu audzēšanai piemērotās ģeogrāfiskā platuma joslas malā, apveida un izvietojuma dēļ tajā ir maigāks klimats salīdzinājumā ar citām tajos pašos platuma grādos esošām teritorijām. Dienvidu daļā klimatam ir Eiropas Vidusjūras klimata iezīmes, to spēcīgi ietekmē jūra un tajā ir izteikta sausā sezona vasarā, gada vidējā temperatūra ir aptuveni 16 °C, un kopējais gada nokrišņu daudzums ir aptuveni 820 mm. Rietumu un ziemeļrietumu apgabaliem ir raksturīgs Eiropas Vidusjūras klimats, bet tajos sausā sezona vasarā nav tik izteikta, gada vidējā temperatūra ir aptuveni 14 °C, un kopējais gada nokrišņu daudzums sasniedz aptuveni 1 000 mm.

Tas, ka Istras augsne un klimats ir labvēlīgi olīvu audzēšanai, tika atzīts jau Senās Romas laikā. Tātad pēdējos 2 000 vai vairāk gados olīvas un olīveļļa ir bijušas ne vien svarīga ekonomikas sastāvdaļa, bet arī unikāls Istras produkts. Uz dažām atrastajām amforām ir uzraksti Olei Hisrici (Istras eļļa) un Olei flos (pirmā spieduma eļļa), kas liecina, ka tajā laikā izmantoja īpašus apzīmējumus kvalitatīvai eļļai. Istras olīveļļu pa tirdzniecības ceļiem transportēja uz Ziemeļitāliju, Noriku un Pannoniju.

20. gs. otrajā pusē olīvu audzēšana Istrā sāka attīstīties straujāk. Ar zinātnisku un profesionālu iestāžu palīdzību tika iestādītas jaunas olīvkoku audzes, paplašināts to klāsts un ieviestas jaunas olīvu audzēšanas un pārstrādes metodes. Senā olīvu audzēšanas tradīcija un jaunu tendenču rašanās laika gaitā noveda pie tā, ka Istras olīvu audzētāji un pārstrādātāji aizvien vairāk specializējās. Neremdināmas zinātkāres un sacensību gara dzīti un tiekdamies izgudrot ko jaunu, tie drīz vien izmantoja jaunas iespējas pilnveidot no paaudzes paaudzē nodotās zināšanas un prasmes.

Produkta specifika

Istarsko ekstra djevičansko maslinovo ulje ir izslavēta par savu augsto kvalitāti un organoleptiskajām īpašībām, ar ko tā atšķiras no citām eļļām un kas radušās vairāku faktoru ietekmē. Eļļai ir mērens līdz intensīvs svaigu olīvu aromāts, ko bieži papildina dažādas intensitātes augļu, dārzeņu vai zaļo augu daļu (piem., zaļu lapu, zaļas zāles utt.) smarža. Istarsko ekstra djevičansko maslinovo ulje garša ir patīkama, tā garšo pēc veselīgām, svaigām olīvām un parasti ir mēreni rūgta un asa.

Istarsko ekstra djevičansko maslinovo ulje ir bagāta ar C6 un C5 gaistošajām vielām, kas rada tai piemītošo zaļo augu daļu aromātu, rūgtumu un asumu. Tomēr Istarsko ekstra djevičansko maslinovo ulje rūgtums un asums nav saistīti tikai ar gaistošo vielu augsto saturu, bet arī ar fenolisko vielu augsto īpatsvaru – tās ne vien pastiprina eļļas organoleptiskās īpašības, bet arī labvēlīgi ietekmē tās uzturvērtību un stabilitāti, palielinot tās noturību pret oksidēšanos.

Turklāt gadu gaitā veiktajos pētījumos par Istras neapstrādāto augstākā labuma olīveļļu ir zinātniski pierādīta tās uzturvērtība un apstiprināts, ka tajā ir ne vien daudz fenolisko vielu, bet arī augsts oleīnskābes saturs. Istarsko ekstra djevičansko maslinovo ulje vidēji ir augsts oleīnskābes saturs (visbiežāk lielāks par 74 %), bet linolēnskābes īpatsvars ir mazāks par 10 %. Šis īpašais Istarsko ekstra djevičansko maslinovo ulje ķīmiskais sastāvs, t. i., augstais oleīnskābes un linolēnskābes īpatsvars (> 7), savienojumā ar augstu fenolu saturu uzlabo tās noturību pret oksidēšanos.

Vēl viena Istarsko ekstra djevičansko maslinovo ulje īpatnība ir tās ļoti zemais brīvo taukskābju saturs un zemais peroksīda skaitlis.

Saikne starp ģeogrāfisko apgabalu un produktu

Tā kā Istras pussala atrodas pie pašas olīvu audzēšanas reģiona ziemeļu robežas, var šķist, ka tajā valdošie apstākļi nav labvēlīgi olīvu audzēšanai. Tomēr Istra jau kopš romiešu laikiem ir atzīta par ideālu vietu olīvu audzēšanai un augstas kvalitātes olīveļļas iegūšanai. To acīmredzami pierāda plašais šeit audzēto olīvu šķirņu klāsts. Tas, ka Istarsko ekstra djevičansko maslinovo ulje vienmēr atbilst 3.2. punktā minētajiem organoleptiskajiem un ķīmiskajiem kritērijiem neatkarīgi no tā, kādu šķirņu olīvas tajā izmantotas, norāda, ka Istras pussalā valdošie pedoloģiskie un klimatiskie apstākļi ļoti ietekmē šeit audzēto olīvu kvalitāti un īpašības un eļļas ķīmiskās un organoleptiskās īpašības.

Galvenās sekas, ko rada šie īpašie Istras klimata apstākļi, ir lielais mononepiesātinātās oleīnskābes īpatsvars Istarsko ekstra djevičansko maslinovo ulje eļļā salīdzinājumā ar pārējām tajā sastopamajām taukskābēm. Tā tas ir tāpēc, ka olīvkoki pielāgojas vēsākam klimatam un ražo vairāk oleīnskābes (Pannelli et al., 1993, Koprivnjak, O., Vrhovnik, I., Hladnik, T., Prgomet, Ž., Hlevnjak, B., un Majetić Germek, V., Obilježja prehrambene vrijednosti djevičanskih maslinovih ulja sorti Buža, Istarska bjelica, Leccino i Rosulja, Hrvatski časopis za prehrambenu tehnologiju, biotehnologiju i nutricionizam, Nr. 7, 2012, 174. lpp.).

Istarsko ekstra djevičansko maslinovo ulje esošām gaistošām vielām, kuras rada zaļo augu aromātu un no kurām dažas pat izraisa eļļas rūgtumu un asumu, ir bagātīgs ķīmiskais sastāvs, ko ietekmē ne vien minēto olīvu klāsts un klimata apstākļi, bet arī olīvu audzētāju izmantotie ražošanas procesi, t. i., olīvu novākšana, tiklīdz tās tikko nogatavojušās, un labas prakses piemērošana augļu uzglabāšanā un pārstrādē un eļļas uzglabāšanā. Tātad vietējo olīvu audzētāju un pārstrādātāju uzkrātajai un paaudžu paaudzēs pilnveidotajai lietpratībai un prasmēm olīvu audzēšanā un eļļas pagatavošanā un uzglabāšanā ir ļoti liela nozīme produkta kvalitātes nodrošināšanā.

Agrīni novācot augļus, kad tie vēl ir zaļi vai raibi un cieti, tiek ļoti ietekmētas eļļas īpašības. Šī ir Istras olīvu audzētāju pamata ražošanas prakse. Ja augļus novāc agrīni, tie ne vien netiek pakļauti zemai temperatūrai, kuras ietekmē augļi var sasalt, bet arī nepiedzīvo olīvu mušu otrās un trešās paaudzes uzlidojumu, kas varētu ievērojami samazināt eļļas kvalitāti. Turklāt ir zināms, ka agrīna novākšana tieši uzlabo Istarsko ekstra djevičansko maslinovo ulje ķīmiskās kvalitātes rādītājus un garšas un aromāta īpatnības; tā nodrošina zemu brīvo taukskābju saturu, mazu peroksīda skaitli un mazu K skaitli, kā arī spēcīgas pozitīvas organoleptiskās garšas un smaržas īpašības (Brkić Bubola, K., Koprivnjak, O., Sladonja, B., Škevin, D., Belobrajić, I., Chemical and sensorial changes of Croatian monovarietal olive oils during ripening, European Journal of Lipid Science and Technology, Nr. 114, 2012, 1400. lpp.).

Iepriekš minēto dažādo vietējo dabas un cilvēcisko faktoru mijiedarbība piešķir ar aizsargāto cilmes vietas nosaukumu Istarsko ekstra djevičansko maslinovo ulje apzīmētajam produktam tā atšķirīgās īpašības, t. i., patīkamo garšu un līdzsvaru starp olīvu asumu, rūgtumu un augļainumu.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.mps.hr/UserDocsImages/HRANA/ISTARSKO%20ED%20MASLINOVO%20ULJE/2015-12-23-IEDMU%20-%20IzmIjenjena%20Specifikacija%20proizvoda.pdf

(1) OV L 343, 14.12.2012., 1. lpp.